Cod galben caniculă în Bucureşti şi 18 judeţe. Alte 13 judeţe vor fi lovite de furtuni.
Meteorologii anunţă, miercuri dimineață, că disconfortul termic continuă în Bucureşti şi 18 judeţe, unde temperaturile ajung la 37 de grade. A fost emis şi un cod galben de furtuni în 13 judeţe din Moldova şi Maramureş.
Primul cod galben anunţă pentru miercuri, în sud-vestul şi sudul ţării, disconfort termic ridicat şi local caniculă. Indicele temperatură-umezeală (ITU) va depăşi pe arii extinse pragul critic de 80 de unităţi, iar temperaturile maxime vor fi cuprinse, în general, între 34 şi 37 de grade.Alerta cod galben vizează Bucureştiul şi judeţele Timiş, Caraş Severin, Mehedinţi, Gorj, Dolj, Vâlcea, Olt, Argeş, Teleorman, Dâmboviţa, Giurgiu, Prahova, Buzău, Ialomiţa, Călăraşi, Brăila, Tulcea şi Constanţa.Un alt cod galben va fi în vigoare miercuri între orele 13.00 – 23.00. Local la munte, în Moldova şi în Maramureş vor fi perioade cu instabilitate atmosferică accentuată, ce se va manifesta prin averse care vor avea şi caracter torenţial, descărcări electrice, intensificări ale vântului, vijelii şi grindină. Cantităţile de apă vor depăşi pe alocuri 25…40 l/mp.Sunt vizate judeţele Maramureş, Bistriţa-Năsăud, Mureş, Harghita, Suceava, Botoşani, Neamţ, Iaşi, Bacău, Covasna, Vrancea, Buzău şi Prahova.Fenomene de instabilitate atmosferică se vor semnala pe arii restrânse şi în restul teritoriului.